Ich, Ruͦdolff Pur, statschriber zuͦ Aròw, ✳ als raͤchtlich zuͦ gaͤbner vogt ✳ unnd gewalthaber ✳ wylenn desz edlenn ✳ unnd vesten̄ Sebastians von Lutternòw, seligenn, elichenn kinndn̄ ꝫc̄ bekenn unnd thuͦnd kund offennlich mit disem brieff, ✳ das ich uff huͤtt sin datum̄
mit wuͤssenn, ✳ gunst ✳ unnd willenn fròwn̄ Margrett₎ von Lutternòw, gebornn von Stuben, ✳ der gemeldtt₎ kinden froͧw muͤtter ✳ unnd des
gemeldttenn von Luteˀnòw elich, verlausne witwe ꝫc̄, nàch guͤtlichˀ ersuͤchun̄g nàch gemeldter personen ✳ zuͤ Kungsfeldenn ✳ vor der wirdig₎, edlenn
unnd geistlichn̄ fròwen Anna Sägennsserin, jàrzit meysterin dàselbs, ✳ erganng₎ ✳ von waͤgenn etlichˀ lechenn stuckenn oder plaͤtzenn,
so die gedàcht₎ mine vogt kinnd ✳ von gemeldttm̄ irem vatter, seligenn, ererpt ✳ unnd dàhar bràcht, ✳ wie die zuͤ Biralouff gelaͤgenn und
durch Heiny Meyernn dàselbs ✳ biszhar besaͤssenn ✳ unnd inn gehept sinnd ꝫc̄, erschinnē bin. ✳ unnd alsz der gemeldtt₎ lechenn
stuckenn, ✳ ir gelaͤgenheittn̄ ✳ unnd anstoͤssenn halb ✳ nàch anzoͤug desz lechenn brieffs ✳ luttre ✳ unnd gewysse anzoͤugūg nit hàtt mogenn
fundn̄ werdenn, ✳ darusz denn bedenn teylenn etwasz misverstaͤntnus ist erwachsenn, ✳ besundˀ mineˀ fròwen der jàrzit meystrin an iren̄
guͤttrēn ✳ unnd den gemeldtt₎ minen vogt kinndn̄ an iro lechenn stuckenn, ✳ dero halb sündrūg zetuͤnd ꝫc̄. unnd damit harinn
verrer unruͦw, ✳ cost, ✳ mùg ✳ unnd arbeit ✳ erspart belib, ✳ so hab ich also usz geheisz, ✳ ouch mit wüssenn ✳ unnd willenn ✳ volmachtigs
gewalts ✳ obbedàchteˀ mineˀ vogt kinnden soͤlich lechenn ✳ unnd lechenn stuck ✳ gedaͦchteˀ fròwn̄ jàrzit meystrinn ✳ als zuͤ hanndn̄ irs
ampts ✳ in eins uffrechten, frygg₎, ewigenn kouffs wisz ✳ unnd der gestaltt ✳ verkoufft ✳ unnd zü kouffenn gaͤbenn, ✳ gib ouch iro das
zuͦ kouffenn ✳ mit aller rechtung, ✳ nutzūng ✳ unnd zuͦ gehoͤrd ꝫc̄, das hinfür innzehabenn, ✳ zenutzen, ✳ zeniessenn, ✳ zebesetzenn ✳ unnd ze enttzenn ✳ als irs jàrzit ampts ✳ frygg ✳ unnd eygenn guͤtt, ✳ ungehindret ✳ unnd unersuͤcht ✳ min als vogts, ✳ mineˀ vogt kinden, aller
iro erbenn ✳ unnd nàchkommē ✳ unnd entzich mich daruff innamē iro ✳ unnd aller ir erbenn ✳ unnd nàchkommē aller der
rechtung, ✳ vordrung ✳ unnd anspràch, ✳ so ich ✳ sy ✳ oder yemmāt von iretwegenn ✳ yetz ✳ oder yemmeˀ mer ✳ an dasz bmldt lechen
habenn ✳ unnd gewünnē, ✳ mit was gestalttn̄ ✳ unnd schins das beschaͤchenn moͤcht, ✳ unnd setzenn dàmit die bemeldtt₎ fròwn̄
jàrzit meystrin ✳ desz inn ruͤwig gewerd ✳ unnd besitzung ꝫc̄. wil ouch dasz sölichˀ kouff ✳ unnd verkouff ✳ nützit minders krafft, handtvest ✳ unnd guͤttn̄ bestannd hab, ✳ alsz ob der vor offem rechtenn erluͤtret ✳ uffgaͤbenn, ✳ enpfanng₎ ✳ unnd ververtigt waͤre ꝫc̄.
unnd also so ist diser kouff erganng₎ ✳ unnd beschaͤchenn umb̄ vierdhalbenn unnd zwentzig guldinn, zweyg līb Bernn waͤrun̄g
fuͤr den guldin gezaltt, ✳ dero ich, gemeldttē statt schriber, ✳ innamē ✳ unnd zuͤ hannden miner vogt kindenn ✳ von gedàchteˀ fròwn̄
jàrzit meystrin ✳ wol usz gewist ✳ unnd bar bezaltt bin, ✳ unnd hab damit die selbenn sum̄ gelts ✳ in andrenn der kindnˀ nutz
bewaͤndt ꝫc̄. unnd also hiemit ✳ so über antwùtt ich der vilgedàcht₎ jàrzitmeystrin ✳ all ✳ unnd yetliche gewarsamy, ✳ brieff, ✳
sygel ✳ unnd ander schrifftenn, ✳ so umb̄ dasz gedàcht lechenn zuͦ Biralouff wysennd ✳ oder anzoͤugūg gaͤbennd, ✳ ob ouch des
gedàchtenn lechenns halb hinfuͤr einich besùchung beschaͤchenn wurd, ✳ es waͤre durch brieff, ✳ sygell, ✳ roͤdell ✳ oder ander weg,
es beschaͤche von minē vogtkinnden, ✳ irenn erbenn, ✳ nàchkomm̄e ✳ oder andrenn, so vermeinnē woͤlttenn zuͦ soͤlichn̄ lechen recht
unnd züspruch zehabenn. ✳ die selbenn anspràchenn, ✳ vordrung, ✳ brieff ✳ unnd sygel, ✳ roͤdell ✳ oder anders ✳ sollenn damit inen zuͤ
gewer, ✳ krafftlosz, ✳ unnuͤtz, ✳ toͤd, ✳ hin unnd ab ✳ unnd dem gedàcht₎ jàrzitt ampt ✳ undschaͤdlich heissenn ✳unnd sin, sunders
soͤllennd irn die lidklich ✳ unnd ane widerred hinusz gaͤbenn werdenn ꝫc̄, dann ich als ein vogtt innamē mineˀ vogtkind₎ ✳
unnd ir erbenn ✳ die gedàcht₎ jàrzit meysterinn ✳ unnd ir nàch gesetztēn ✳ by irem getaùnē kouff ✳ handthabenn ✳ unnd schirmē
soͤllenn ✳ unnd wellenn ✳ by uffrechtenn guͤttn̄ trüwn̄ ꝫc̄. unnd sinnd disz also die stuck desz gemeldtt₎ lechenns ✳ mit namē:
ein guͤtt, dasz vor zittenn des Düssenn von Biralouff gewaͤsenn ist: ✳ des erstenn: ein halb juchart ackers unnder der Steyg gelaͤgē
obnan Uff dem Geishag, ✳ stost uff des Fluͤmās acker ✳ unnd hinin an die Kurtzn̄ Steig, ✳ so jetzmàl Heiny Meyeˀ zuͤ Biralouff
buwt. ✳ aber ein halb juchart ackers hinder des Duͤssenn husz, ist jetz ein husz hoffstatt ✳ in der obrenn zelg gelaͤgenn, ✳ stost an
Fluͤmās guͤtter, genampt Hermans Acker, ✳ stost an die husz hoffstatt. ✳ aber ein halb juchart ackers vor Eychhaldenn by Goͤttishusenn,
genampt Birchenn Acher, ✳ gelaͤgenn zwüschenn Flùmās ackerē. ✳ aber ein halb juchartt₎ in der nidrenn zelg, ✳ genampt das
Müly Aͤckerly, zwischennd Fluͤmans guͤttrenn, ✳ die ouch Heiny Meyeˀ buwt. aber ein juchart ackers, genampt der Grebol, im
wyger ✳ under Flümās acker by der Ar gelaͤgenn. ✳ item ein matbletzly ✳ hindeˀ den hüsernn, ✳ nebenn dero von Müline₎
guͤtt, ✳ dasz ouch Heiny Meyer buwt ꝫc̄. unnd sinnd disz die stuck desz anndren guͤts, ✳ hàtt vor zittenn der Frygg geheptt
unnd erkoufft vom Engelman: ✳ desz erstenn: zuͤ Goͤttishusenn uff dem Rein ein aͤckerly, ✳ gelaͤgenn an Fluͤmās acker, stost
hinab uff den Rein Acker ✳ unnd hinuff an den weg. ✳ aber ein juchartt ackers vor der Eichhaldenn, ✳ zwüschen des Düssen
unnd Fluͤmās ackernn. ✳ aber ein juchart ackers, ✳ genampt Kalchbett, ✳ litt uff dem Kurtzn̄ Steyg ✳ zwüschenn der Steig ✳ und
der rütti. ✳ aber ein juchart under dem Geishag an des Tuͤssenn acker. ✳ aber ein ✳ aͤckerly dà dasz husz uffstatt, stost
an den wàg ✳ unnd uff des Fluͤmās acker. ✳ item ein matbletzly ✳ nid dem husz unnder dem weg an des Fluͤmans
acker. ✳ aber ein aͤckerly in der obrenn zelg, ✳ gelägenn an des Fluͤmās ackern. aber ein acker dàselbs gelaͣg₎ an deˀ
Stein Reytti am hag by wolffs birboͧm, trit hinab uff den waͤg. ✳ aber ein acker daselbs uff dem Rein ✳ an des Fluͤmās
acker gelaͤgenn. ✳ unnd zuͦ warem glòbenn ✳ unnd vestem urkünd aller obbeschribnē dinng₎ ✳ so hab ich, bemaͤldtteˀ Ruͤdolff Pur, als vogt ✳ innamē min ✳ unnd mineˀ vogt kinnd₎ ✳ min eygenn insigel ✳ offennlich durch ir
ernnstig₎ bitt willenn, ✳ sy ✳ unnd all ir erbenn ✳ dàmit zuͤ besagennde ꝫc̄, gehännckt an disenn brieff, ✳ der gaͤbenn
ist uff donnstag vor sannt Joͤrg₎ tag, ✳ von Cristy gottes geburt zaltt ✳ fûnftzechn̄ hundert ✳ unnd vierzàchenn jàr.
zuͤgenn so hieby sind gwesenn: die ersamē Cuͦnrat Ragor, schult̄s zü Brug, ✳ Hanns Blùm, ✳ Uͤly Meyeˀ vō Lupff₎, ✳ Hanns
Frygg, ✳ Stäff₎ Wächtˀ vō Obeˀburg ✳ unnd ander mer.